Tormod Hermansen

Tormod Hermansen (født 1940) er en norsk sosialøkonom, Ap-politiker, embetsmann og bedriftsleder, blant annet som administrerende direktør i Telenor. Han er styreleder i teleselskapet Ventelo, og ellers selvstendig konsulent. Hermansen har en lang karriere som embetsmann i blant annet Kommunaldepartementet og Finansdepartementet, hvor han som departementsråd fra henholdsvis 1980 og 1986 forsøkte å sette ut i livet prinsipper for forvaltningen som munnet ut av utredningsarbeidet Den nye Staten, og senere Hermansen-utvalgets utredning Om en bedre organisert stat. Hermansen var også statssekretær i Finansdepartementet 1978-1979 i Odvar Nordlis regjering (Ap). Hermansen var universitetslektor i samfunnsøkonomi ved Sosiologisk institutt ved Universitetet i Bergen 1970–1973, før han startet sin karriere som embetsmann og politiker.

Hermansen har som styreleder og leder i selskapene BaneTele, Bredbåndsalliansen og nå Ventelo bidratt vesentlig til å forene bredbåndsvirksomhetene til Jernbanetilsynet (BaneTele) og seks regionale kraftselskap i ett, nytt selskap som har som langsiktig ambisjon å utfordre Telenor i det norske markedet.

Hermansen har en bakgrunn som aktiv idrettsutøver, og var på begynnelsen av 1960-årene en av Norges fremste mellomdistanseløpere, med personlig rekord på 1500 m på 3.49,4 satt i 1962.Friidrett.no: Alle tider menn/All time best men – Alfabetisk sortering på navn / Alphabetical index by name : H  , hentet 26. august 2013. Samme år vant han bronse i NM og representerte da Oslo Studentenes Idrettslag.Friidrett.no: Medaljevinnere i norske seniormesterskap – Menn 1500 meter  , hentet 26. august 2013.

Hermansens bror, Robert Hermansen, var i en årrekke administrerende direktør i Store Norske Spitsbergen Kulkompani. «Sammen med broren Robert Hermansen (senere administrerende direktør i Store Norske Spitsbergen Kulkompani) [...]»

 Omstillingen av Televerket 
Hermansen er kjent som styrings- og organisasjonsreformator i det offentlige, og tok i 1991 på seg oppgaven med å omstille Televerket fra direktorat til statsforetak, og etterhvert allmennaksjeselskap. Han var administrerende direktør i Televerket 1991–1995 og videre i det omstilte Telenor fram til 2002. Under Hermansens ledelse skjedde det en total fornyelse av Televerket, som forberedelse til den liberalisering av telemarkedet som allerede var på vei i Storbritannia. Det var i utgangspunktet en klar stemning mot privatisering av Televerket i Arbeiderpartiet så sent som i 1990, men Syse-regjeringen hadde åpnet for NetCom allerede året før som konkurrent på mobilfeltet.Joramo, Arne: Telenorge, et tidsbilde 1990-2015. Oslo, 2010, side 65-66. Utsiktene til et eventuelt norsk EU-medlemskap tidlig på 1990-tallet økte sannsynligheten for en liberalisering av markedet også her. Hermansen ble en pådriver for massiv omstilling hvor en ny organisasjon fikk vokse fram på siden av den gamle, samt omdanning til statsaksjeselskap i 1994. Da var allerede TBK skilt ut som eget selskap, og Telenor hadde startet å investere i Russland (1992), Montenegro (1993) og i Vest-Europa. I strategisammenheng var Hermansen tilhenger av «viftemodellen» hvor man forberedte seg på at veksten kunne komme i ulike tjenesteretninger, og først konsentrerte seg om én av dem når markedet utvetydig ga signal om det. Hermansen startet strategiomleggingen med å selge eierposter i Tyskland, Hellas og Irland og investere gevinstene i mobilvirksomhet  i Russland (1992), Ungarn (1992), Montenegro (1992), Bangladesh (1996), og andre land i Asia. Innen 1998 var alle tjenestene i telemarkedet liberalisert i Norge, noen år etter de øvrige nordiske land.Joramo, Arne: Telenorge, et tidsbilde 1990-2015. Oslo, 2010, side 66-67, 69.

Forhandlingene med Telia om fusjon 1998–2000 ble et nederlag for Hermansen. Sammen med Telia-sjef Lars Berg og andre ledere i begge selskaper hadde Hermansen foreslått fusjonen, men forstod i løpet av prosessen at de to selskapene trolig ikke ville hente gevinster av en fusjon. De strategiske og kulturelle forskjellene mellom selskapene var store.Joramo, Arne: Telenorge, et tidsbilde 1990-2015. Oslo, 2010, side 68. Telia satset på fastnett i Vest-Europa og Baltikum, Telenors strategi var å være med på mobilveksten i Øst-Europa og Asia. Samferdselsminister Odd Einar Dørum var imot fusjonen, men Hermansen fikk solid støtte fra opposisjonen i stortinget og i 1999 ga både stortinget og den svenske riksdagen godkjenning. Men strid om hvor hovedkvarteret for mobil skulle ligge, bytteforholdet mellom aksjene, og utfordringer med å skape synergier, gjorde at etterhvert begge selskaper trakk seg fra den endelige sammenslåingen.Joramo, Arne: Telenorge, et tidsbilde 1990-2015. Oslo, 2010, side 68-69.

I 2000 startet de europeiske UMTS-auksjonene midt i dot.com-bølgen, og Hermansen gikk inn for å selge helt ut i Viag i Tyskland og Esat Digifone i Irland, en operasjon som ga 21,4 milliarder kroner i gevinst og friske investeringsmidler til bruk i Øst-Europa og Asia. Hermansen har karakterisert dette som «en av de klokeste beslutninger vi tok i min periode i Telenor.»Joramo, Arne: Telenorge, et tidsbilde 1990-2015. Oslo, 2010, side 69.

 Karriere 

 Statssekretær i Finansdepartementet 1978-1979 i Odvar Nordlis regjering (Ap).
 Departementsråd i Kommunal- og regionaldepartementet 1980-1985
 Departementsråd (Finansråd) i Finansdepartementet 1986-1991.
 Administrerende direktør i Televerket 1991-1995.
 Konsernsjef i Telenor 1995-2002.

 Styreverv 

 Styremedlem Statens Banksikringsfond
 Styremedlem Statens Bankinvesteringsfond
 Styreleder Postbanken 1994-1999
 Styreleder Eidsiva Energi 2003-2008
 Styreleder IT Fornebu 2002-
 Styreleder Bouvet ASA 2002-2009
 Styreleder Bravida 2002-2003
 Styreleder Bredbåndsalliansen 2005-
 Styreleder Biowaz AS 2007-
 Styreleder Samlerhuset Group BV, 2002-
 Styremedlem  Stiklestad Nasjonale Kultursenter AS, 2002-
 Styremedlem Høgskolen i Hedmark, Board member, 2003-
 Styremedlem Savalen Drift AS, 2003-
 Styreleder Savalen Eiendom AS, 2004-
 Styreleder Forum for Innovasjon, 2004-
 Styreleder DMT Eiendom AS, 2004-
 Styreleder Dolphiscan AS, 2004-
 Styreleder Eidsiva Energi AS, 2004-
 Styreleder Hødnebø AS, 2004-
 Styreleder DMT Holding AS, 2005-
 Styreleder DMT Kommunikasjon AS, 2005-
 Styreleder Hektoen Holding AS, 2005-
 Styreleder Scan4news AS, 2005-
 Styreleder Skandinavisk Rovviltsenter AS, 2005-
 Styreleder Banetele AS, 2006-
 Styreleder Dolphimed AS, 2006-
 Styreleder Hødnebø Butikkdrift AS, 2006-
 Styreleder Hødnebø Møbler AS, 2006-
 Styreleder Hødnebø System AS, 2006-
 Styreleder Hontas AS, 2006-
 Styremedlem Os Trekultur AS, 2006-
 Styreleder Pock Mobile AS, 2006-
 Styremedlem Stiklestad Hotell AS, 2006-
 Styreleder Storgårdsmøbler AS, 2006-
 Styreleder IT Fornebu Eiendom AS, 2007-
 Styreleder IT Fornebu Eiendom Holding AS, 2007-
 Styreleder IT Fornebu Inkubator AS, 2007-
 Styremedlem Storgården Eiendom AS, 2007-
 Styremedlem Simula Research Laboratory, 2009-
 Styreleder Skog-Data AS, 2010-
 Litteratur 
 Joramo, Arne: Telenorge, et tidsbilde 1990-2015. Oslo, 2010. ISBN 978-82-997368-5-5.

 Referanser 

 Eksterne lenker 



Kategori:Norske konsernsjefer
Kategori:Norske styregrossister
Kategori:Norske departementsråder
Kategori:Norske embets- og tjenestemenn
Kategori:Norske samfunnsøkonomer
Kategori:Mottakere av Brøggermedaljen
Kategori:Norske mellomdistanseløpere
Kategori:Personer tilknyttet Telenor
Kategori:Personer fra Holmestrand kommune